ડિપ્રેશનનો સીધો સંબંધ તમારા સ્વાસ્થ્ય અને ઊંઘ સાથે છે. કોઇ વ્યક્તિને ઊંઘની તકલીફ હોય તો પણ ડિપ્રેશન આવી શકે છે. ડિપ્રેશનમાં કોઇ વ્યક્તિને ઊંઘ એકદમ વધુ આવે છે તો કોઇને એકદમ ઓછી ઊંઘ આવે છે. કોઇ વ્યક્તિ ખૂબ વધુ પડતુ સૂવા લાગે અથવા તો રાતે ઊંઘ ન આવે, જાગ્યા કરે તો ડોક્ટરની સલાહ લેવી ખૂબ જરૂરી છે. ભૂખનું પણ આ રીતે જ છે. ડિપ્રેસ્ડ વ્યક્તિ અચાનક ખૂબ વધારે ખાવા લાગે છે અથવા તો ખાવાનું ઓછુ કરી દે છે. ઘણા વ્યક્તિઓ ખાવાનું એકદમ બંધ પણ કરી દે છે જેથી વ્યક્તિનું વજન ખૂબ ઓછુ થઇ જાય છે અને ખાવાનું વધારી દેતા વજન વધી જાય છે. ડિપ્રેશનના આ લક્ષણને પણ ધ્યાનમાં લેવુ ખૂબ જરૂરી છે. અન્ય એક એવુ લક્ષણ છે કે જે ડિપ્રેસ્ડ વ્યક્તિમાં જોવા મળે છે. દુનિયામાં કંઇ પણ વસ્તુ થાય કે કાંઇ ખરાબ થાય તો પોતાને જવાબદાર સમજે છે અને કંઇ પણ ખરાબ ઘટે છે એ એની સાથે જ ઘટે છે એવુ વિચારી બેસે છે. હું ખૂબ જ બિચારો છું, કંઇ જ કરી શકુ એમ નથી એવા એના વિચારો થઇ જાય છે.